ሽግግሩ ከባድ ፈተናዎች የበዙበት በመሆኑ በጥንቃቄ ሊታይ እንደሚገባ ተጠቆመ
ክፍለዮሐንስ አንበርብር አዲስ አበባ፡- አገሪቱ በአሁኑ ወቅት ውስጣዊና ውጫዊ ፈተናዎች የበዙባት በመሆኑ የጀመረችው የዴሞክራሲ ሽግግር በጥንቃቄ ሊታይ እንደሚገባ በምስራቅ አፍሪካ የደህንነት ተቋም ምክትል ዳሬክተር ዶክተር ብርሃኑ ሌንጂሶ አሳሰቡ፡፡ በባህርዳር ለሁለት ቀናት የተካሄደው ብሄራዊ የምክክር መድረክ ተጠናቀቀ። ዶክተር ብርሃኑ ሌንጂሶ
በባህር ዳር ከተማ
ትናንት ቀጥሎ በዋለው
ብሄራዊ የምክክር መድረክ
ላይ ‹‹የኢትዮጵያ የፖለቲካ
ሽግግርና ተሃድሶ ችግሮች››
በሚል ርዕስ ባቀረቡት
ጥናታዊ ፅሁፍ እንዳመለከቱት
፤ አገራት ከአምባገነናዊ
መንግስት ወደ ዴሞክራሲያዊ
መንገድ   ለመሸጋገር
ሙሉ ለሙሉ መለወጥ፣
የተቃዋሚ ፓርቲዎችን እንቅስቃሴ
ከግምት ውስጥ በማስገባት
ነገሮችን ማቻቻል አሊያም
ደግሞ በኃይል አንዱ
ሌላውን ማስወገድ የሚለውን
መርህ ይከተላሉ። ኢትዮጵያም ይህ ልምምድ እንደነበራት፡፡ ይሁንና በአገሪቱ በብዛት የተለመደው ለውጥ ኃይል እና ነውጥ የተቀላቀለበት በመሆኑ ዋጋ ሲያስከፍላት መኖሩን ያመለከቱት ዶክተር ብርሃኑ ፣ በዚህም ለዓመታት የቆየው የኢትዮጵያ የፖለቲካ ሽግግር የሚፈለገውን ውጤት አላስገኘም ብለዋል፡፡ በልጅ እያሱ ዘመን ከሃይማኖትና ከብሄር ክፍፍል የፀዳ ማህበረሰብ ለመገንባት ጥረት ተደርጎ የነበረ ቢሆንም ጥረቱ ተቀባይነት ባለማግኘቱ ውድቀት እንደገጠመው ያመለከቱት ዶክተር ብርሃኑ ፣ 1966 ዓ.ም የንጉሱ ሥርዓት በሃይል ከስልጣን የተወገደ ቢሆንም የተፈለገው ለውጥ እንዳልመጣ አመልክተዋል ።በተመሳሳይም 1983 ዓ.ም በተደረገው ሽግግር ዴሞክራሲያዊ ሥርዓት ለመገንባት ጥረት ተደርጎ የነበረ ቢሆንም በተፈለገው መጠን ስኬታማ መሆን እንዳልቻለ ጠቁመው ፣ በቀጣይ የሚደረጉ ለውጦች ፍጻሜያቸው ተመሳሳይ እንዳይሆን ከቀደሙት ትምህርት መውሰድ እንደሚያስፈልግ ጠቁመዋል፡፡ጠቅላይ ሚኒስትር አብይ አህመድ ወደ ስልጣን የመጡበት አጋጣሚ ሌላው የለውጥ ጊዜ ነበር ያሉት ምክትል ዳይሬክተሩ፤ በርካታ እስረኞች መፈታቸው፣ በአሸባሪነት የተፈረጁ ግለሰቦችና ቡድኖች በይቅርታ መታለፋቸው፣ ከኤርትራ ጋር የተደረገው ስምምነት፣ በሀገር መካለከያ እና ደህንነት ተቋማት ውስጥ የተደረጉ ለውጦች ከፍተኛ በሆነ መንገድ የዓለም ትኩረትን እንደሳቡ አስታውሰዋል፡፡ ይሁንና የኢትዮጵያ የፖለቲካ ሽግግር ጤናማ አካሄድ የመከተል ልምድ ባለመኖሩ ችግሮች እየተከሰቱ መሆኑን ጠቁመዋል፡፡ ለአብነትም የለውጥ ሂደቶች በባለሙያዎች እየተዘወሩ አለመሆናቸው ፤ እንዲሁም በአገር ውስጥና እና በውጭ ያሉ ለውጦች በተጠበቁት ልክ አለመሆናቸው የለውጡ ፈተናዎች መሆናቸውን አብራርተዋል፡፡ በተጨማሪም ለውጡን ማስቀጠል የሚያስችል ባለሙያና ተቋማትን አለመገንባት፣ የሙስና ቅሌቶችና የዴሞክራሲ እሴት በሚገባው ልክ ለማፍጠን አለመቻል ህፀፆች ሆነው ቀጥለዋል ብለዋል፡፡ “ቀደም ሲል የተጀመረውን የለውጥ ጥረት በማንቋሸሽና በማሳነስ ረገድም ህዝባዊ ወያነ ሃርነት ትግራይ (ሕወሓት) ሚናው የላቀ ነበር፡፡ ግጭቶችን ማስፋት በተለይ ደግሞ የኦሮሞ እና አማራ ህዝቦችን አንዱ በሌላው ላይ የማነሳሳት ሥራ ላይ ተጠምዶ ነበር፡፡ በመሆኑም በርካታ ተፅዕኖ ፈጣሪ ዓለም አቀፍ የመገናኛ ብዙሃን ባለሙያዎች ዘገባም በመጀመሪያዎቹ ትልቅ አፅንኦት ሰጥተው ሲዘግቡ ነበር፡፡ ዓመታት ይወስዱ የነበሩ ተግባራት እጅግ በፈጠነ መንገድ ሲከናወኑ ነበር፡፡ ሆኖም በእነዚህ ችግሮች የተነሳ በተጀመረው ፍጥነት መቀጠል እንዳልቻሉ አመልክተዋል፡፡ ከእነዚህም በተጨማሪ በታላቁ የኢትዮጵያ ህዳሴ ግድብ ዙሪያ የሚደረግ ድርድርና ጫና ለለውጥ መንግስቱ ጥልቅ ፈተና መሆኑን ያስታወቁት ዶክተር ብርሃኑ ፣ በዚህ ዙሪያ ግብፆች አሜሪካ ድረስ በመሄድ ሰፊ ሥራ ሰርተዋል፤ በርካታ ዓረብ አገራትን ከጎናቸው ለማሰለፍ የገንዘብ ምንጮችን በር ለማዘጋት የሄዱበት ርቀት ትልቁ ፈተና እንደነበር አስታውቀዋል፡፡ በምዕራብና ደቡብ ምዕራብ ኢትዮጵያ ከፍተኛ ግጭትና የዜጎች መፈናቀል መኖር ፣ የትግራይ ክልል የተፈጠረው አለመረጋጋት ሌላ ፈታኝ ሁኔታ ነው፡፡ ይህም ከሰብዓዊ መብቶች ቀውስ ባሻገር ሽግግር ሂደቱን ውሃ ቅዳ ውሃ መልስ እንዲሆን አድርጎታል ብለዋል፡፡ ምንም እንኳን ለውጡ ብዙ ፈተናዎች የገጠሙት ቢሆንም ሽግግሩ በብዙሃኑ ብዙ ተስፋ የተጣለበትና የህዝብ ድጋፍ የታከለበት መሆኑን ጠቁመው፣ በቀጣይ የህዝቡን ድጋፍ አጠናክሮ ለማስቀጠል ከፍተኛ ትኩረትና ጥንቃቄ ማድረግ እንደሚገባ ጠቁመዋል፡፡በውይይቱ ላይ ምሁራን፣ የፖለቲካ ፓርቲዎች፣ የሀገር ሽማግሌዎች፣ ታዋቂ ሰዎችና ከተለያዩ ክልሎች የተውጣጡ የህዝብ ተወካዮች ተገኝተዋል።